CELEX: 52022PC0003
Language: lt
Date: 2022-01-04
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas (ES) 2020/1354, kuriuo Portugalijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS KOMISIJA
            Briuselis, 2022 01 04
            COM(2022) 3 final
            2021/0436(NLE)
            
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas (ES) 2020/1354, kuriuo Portugalijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
                  
            
            
               Tarybos reglamentu (ES) 2020/672 (toliau – SURE reglamentas) nustatyta Sąjungos finansinės paramos teikimo valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms toks sukrėtimas gresia, teisinė sistema. Parama pagal SURE pirmiausia skirta sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.
            
            
               2020 m. rugsėjo 25 d. Taryba suteikė Portugalijai finansinę paramą, kad papildytų nacionalines pastangas mažinti COVID-19 protrūkio poveikį ir švelninti protrūkio socialinius ir ekonominius padarinius darbuotojams ir savarankiškai dirbantiems asmenims.
            
            
               2021 m. gruodžio 9 d. Portugalija paprašė Sąjungos išplėsti priemonių, dėl kurių Taryba suteikė finansinę paramą Tarybos įgyvendinimo sprendimu (ES) 2020/1354, sąrašą.
            
            
               Pagal SURE reglamento 6 straipsnio 2 dalį Komisija pasikonsultavo su Portugalijos valdžios institucijomis, kad patikrintų, ar dėl COVID-19 pandemijos staiga smarkiai padidėjo faktinės ir planuojamos išlaidos, tiesiogiai susijusios su Portugalijos darbo rinkos priemonėmis ir su sveikata susijusiomis priemonėmis. Visų pirma šios priemonės yra sietinos su naujomis priemonėmis, kurias įgyvendino Portugalija:
            
            
               a) ypatingąja paramos schema savarankiškai dirbantiems asmenims, darbuotojams, neturintiems galimybės naudotis kitais socialinės apsaugos mechanizmais, ir vadovams, kurių pajamas ypač paveikė COVID-19 pandemija.
            
            
               Savarankiškai dirbantiems asmenims pagal priemonę suteikiama išmoka, lygi dviem trečdaliams darbuotojų mėnesinių pajamų sumažėjimo, nustatomo remiantis mėnesio vidurkio pagal paskutinę ketvirčio pajamų ataskaitą ir 2019 m. mėnesio vidurkio skirtumu, taikant viršutinę 501,16 EUR ribą. Reikalavimus atitinkantys savarankiškai dirbantys asmenys – tai asmenys, kurių pajamos nuo 2020 m. kovo iki gruodžio mėn., palyginti su 2019 m., sumažėjo bent 40 %.
            
            
               Darbuotojams, neturintiems galimybės naudotis kitais socialinės apsaugos mechanizmais, pagal priemonę suteikiama: i) darbuotojams – išmoka, lygi mėnesinės pamatinės vertės (501,16 EUR) ir vidutinio mėnesinio darbo užmokesčio vienam suaugusiam asmeniui atitinkamame namų ūkyje skirtumui, arba ii) savarankiškai dirbantiems asmenims – išmoka, lygi dviem trečdaliams darbuotojų mėnesinių pajamų sumažėjimo, nustatomo remiantis mėnesio vidurkio pagal paskutinę ketvirčio pajamų ataskaitą ir 2019 m. mėnesio vidurkio skirtumu, taikant viršutinę 501,16 EUR ribą.
            
            
               Vadovams pagal priemonę suteikiama išmoka, lygi jų orientacinėms vidutinėms mėnesinėms pajamoms, kai jos yra 1,5 karto mažesnės už Portugalijos socialinės paramos indeksą (438,81 EUR), arba dviem trečdaliams jų orientacinių vidutinių mėnesinių pajamų, kai jos yra lygios minėtam indeksui arba už jį didesnės. Reikalavimus atitinkantys vadovai – tai asmenys, kurių verslo veikla 30 dienų laikotarpiu iki paramos prašymo pateikimo buvo laikinai sustabdyta dėl COVID-19 pandemijos arba kurie patyrė bent 40 % pajamų nuostolių, palyginti su tuo pačiu praėjusių metų mėnesiu arba dviejų mėnesių prieš tą laikotarpį vidurkiu.
            
            
               Visais atvejais išmokos apatinė riba yra lygi 50 EUR, ji padidinama iki 50 % pastebėto mėnesinių pajamų sumažėjimo, kai šis sumažėjimas siekia nuo 50 % iki 100 % Portugalijos socialinės paramos indekso, arba 219,40 EUR, kai pajamų sumažėjimas viršija minėtą indeksą;
            
            
               b) socialinės paramos schema menininkams, autoriams, technikams ir kitiems meno srities profesionalams. Pagal priemonę numatyta mėnesinė išmoka, lygi Portugalijos socialinės paramos indeksui (438,81 EUR);
            
            
               c) papildomų sveikatos priežiūros specialistų įdarbinimu ir viršvalandžiais Nacionalinėje sveikatos tarnyboje, siekiant padėti spręsti su pandemija susijusias problemas.
            
            
               Portugalija pateikė Komisijai susijusios informacijos.
            
            
               Atsižvelgdama į turimus įrodymus, Komisija siūlo Tarybai priimti įgyvendinimo sprendimą, kuriuo būtų išplėstas priemonių, dėl kurių Taryba jau suteikė finansinę paramą Tarybos įgyvendinimo sprendimu (ES) 2020/1354, sąrašas. 
            
            
               Portugalijos prašymu su sveikata susijusios priemonės, įskaitant papildomas su sveikata susijusias priemones, kurių buvo paprašyta 2021 m. gruodžio 9 d., sudaro 1 513 823 304 EUR.
            
            
               •Suderinamumas su toje pačioje politikos srityje galiojančiomis nuostatomis
            
         
         
            
               Šis pasiūlymas visiškai atitinka Tarybos reglamentą (ES) 2020/672, pagal kurį teikiamas pasiūlymas.
            
            
               Minėtas pasiūlymas papildo kitą Sąjungos teisės priemonę, skirtą teikti paramai valstybėms narėms ekstremaliųjų situacijų atveju, t. y. 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (ESSF) (toliau – Reglamentas (EB) Nr. 2012/2002). Kovo 30 d. priimtas Europos Parlamento ir Tarybos reglamentas (ES) 2020/461, kuriuo ta priemonė iš dalies keičiama, siekiant išplėsti jos taikymo sritį, į ją įtraukiant didelio masto ekstremaliąsias visuomenės sveikatos situacijas, ir apibrėžti konkrečius tinkamus finansuoti veiksmus.
            
            
               •Suderinamumas su kitomis Sąjungos politikos sritimis
            
            
               Pasiūlymas yra įvairių priemonių, parengtų reaguojant į dabartinę COVID-19 pandemiją, pavyzdžiui, Atsako į koronaviruso grėsmę investicijų iniciatyvos, dalis ir papildo kitas priemones, kuriomis remiamas užimtumas, pavyzdžiui, Europos socialinį fondą ir Europos strateginių investicijų fondą (ESIF) / „InvestEU“. Šis pasiūlymas, kuriuo suteikiama galimybė skolintis ir skolinti, siekiant šiuo konkrečiu COVID-19 protrūkio atveju paremti valstybes nares, veikia kaip antroji gynybos linija – juo remiantis bus finansuojamos sutrumpinto darbo laiko tvarkos ir panašios priemonės, padedančios nuo nedarbo rizikos apsaugoti darbo vietas ir kartu darbuotojus bei savarankiškai dirbančius asmenis.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Šios priemonės teisinis pagrindas yra Tarybos reglamentas (ES) 2020/672.
            
            
               •Subsidiarumo principas (neišimtinės kompetencijos atveju) 
            
            
               Pasiūlymas parengtas atsižvelgiant į valstybės narės prašymą ir parodo Europos solidarumą, valstybėms narėms, nukentėjusioms nuo COVID-19 protrūkio, teikiant Sąjungos finansinę paramą laikinų paskolų forma. Kaip antroji gynybos linija, tokia finansinė parama laikinai padeda vyriausybėms finansuoti padidėjusias viešąsias išlaidas, susijusias su sutrumpinto darbo laiko tvarkos ir panašiomis priemonėmis, siekiant padėti apsaugoti darbo vietas ir taip nuo nedarbo ir pajamų praradimo rizikos apsaugoti darbuotojus ir savarankiškai dirbančius asmenis.
            
            
               Tokia parama padės nukentėjusiems gyventojams, taip pat padės sušvelninti tiesioginį socialinį ir ekonominį dabartinės COVID-19 krizės poveikį.
            
            
               •Proporcingumo principas
            
            
               Pasiūlymas atitinka proporcingumo principą. Juo neviršijama to, kas būtina priemonės tikslams pasiekti.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Kadangi pasiūlymą reikėjo parengti skubiai, kad Taryba spėtų laiku jį priimti, surengti konsultacijų su suinteresuotosiomis šalimis nebuvo įmanoma.
            
            
               •Poveikio vertinimas
            
            
               Dėl skubaus pasiūlymo pobūdžio poveikio vertinimas nebuvo atliktas.
            
            
               4.POVEIKIS BIUDŽETUI
            
            
               Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei.
            
            
               Be valstybių narių garantijų teikimo, sistemoje įtvirtintos kitos apsaugos priemonės, užtikrinančios jos finansinį patikimumą:
            
         
         
            
               ·griežtas ir konservatyvus požiūris į finansų valdymą;
            
            
               ·paskolų portfelio sudarymas apribojant koncentracijos riziką, metinę poziciją ir pernelyg didelę poziciją atskirų valstybių narių atžvilgiu, kartu užtikrinant, kad pakankamai išteklių būtų galima suteikti toms valstybėms narėms, kurioms jų labiausiai reikia, ir
            
            
               ·galimybės refinansuoti skolą.
            
            
               2021/0436 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas (ES) 2020/1354, kuriuo Portugalijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo
                  1
               , ypač į jo 6 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)atsižvelgdama į 2020 m. rugpjūčio 11 d. Portugalijos prašymą, 2020 m. rugsėjo 25 d. Taryba suteikė Portugalijai finansinę paramą paskolos, kuri neviršija 5 934 462 488 EUR ir kurios ilgiausias vidutinis grąžinimo terminas yra 15 metų, forma, kad papildytų Portugalijos nacionalines pastangas mažinti COVID-19 protrūkio poveikį ir švelninti protrūkio socialinius ir ekonominius padarinius darbuotojams ir savarankiškai dirbantiems asmenims;
            
            
               (2)Portugalijos Respublika turėjo panaudoti paskolą sutrumpinto darbo laiko tvarkos, panašioms priemonėms ir su sveikata susijusioms priemonėms finansuoti, kaip nurodyta Tarybos įgyvendinimo sprendimo (ES) 2020/1354
                  2
                3 straipsnyje;
            
            
               (3)COVID-19 protrūkis imobilizavo didelę Portugalijos darbo jėgos dalį. Dėl to Portugalijoje staiga smarkiai padidėjo viešosios išlaidos, susijusios su naujomis priemonėmis, kurias Portugalija įgyvendino, t. y. ypatingąja paramos schema savarankiškai dirbantiems asmenims, kitų socialinės apsaugos mechanizmų neturintiems darbuotojams ir vadovams, kurių pajamas ypač paveikė COVID-19 pandemija, socialinės paramos schema menininkams, autoriams, technikams ir kitiems meno srities profesionalams, taip pat papildomų sveikatos priežiūros specialistų įdarbinimu ir viršvalandžiais Nacionalinėje sveikatos tarnyboje, siekiant padėti spręsti su pandemija susijusias problemas;
            
            
               (4)COVID-19 protrūkis ir ypatingos priemonės, kurias Portugalija įgyvendino 2020 ir 2021 m. siekdama suvaldyti tą protrūkį ir jo socialinį, ekonominį bei su sveikata susijusį poveikį, turėjo ir vis dar turi didžiulį poveikį viešiesiems finansams. Iki 2020 m. pabaigos Portugalijos valdžios sektoriaus deficitas ir skola sudarė atitinkamai 5,7 % ir 133,6 % bendrojo vidaus produkto (BVP). Pagal Komisijos 2021 m. rudens prognozę numatoma, kad 2021 m. Portugalijos valdžios sektoriaus deficitas ir skola sumažės atitinkamai iki 4,5 % ir 128,1 % BVP, o Portugalijos BVP 2021 m. padidės 4,5 %;
            
            
               (5)2021 m. gruodžio 9 d. Portugalija paprašė Sąjungos pratęsti priemonių, kurioms Įgyvendinimo sprendimu (ES) 2020/1354 jau buvo suteikta finansinė parama, sąrašą, kad būtų toliau papildomos 2020 ir 2021 m. nacionalinės pastangos mažinti COVID-19 protrūkio poveikį ir reaguoti į protrūkio socialinius ir ekonominius padarinius darbuotojams ir savarankiškai dirbantiems asmenims. Visų pirma tai susiję su 6 ir 7 konstatuojamosiose dalyse nurodytomis priemonėmis;
            
            
               (6)gruodžio 31 d. Įstatymu Nr. 75-B/2020
                  3
                ir vėlesniu sausio 25 d. Vyriausybės potvarkiu Nr.  19-A/2021
                  4
               , kurie nurodyti 2021 m. gruodžio 9 d. Portugalijos prašyme, nustatyta ypatingoji paramos schema savarankiškai dirbantiems asmenims, darbuotojams, neturintiems galimybės naudotis kitais socialinės apsaugos mechanizmais, ir vadovams, kurių pajamas ypač paveikė COVID-19 pandemija.
            
            
               Savarankiškai dirbantiems asmenims pagal priemonę suteikiama išmoka, lygi dviem trečdaliams darbuotojų mėnesinių pajamų sumažėjimo, nustatomo remiantis mėnesio vidurkio pagal paskutinę ketvirčio pajamų ataskaitą ir 2019 m. mėnesio vidurkio skirtumu, taikant viršutinę 501,16 EUR ribą. Reikalavimus atitinkantys savarankiškai dirbantys asmenys – tai asmenys, kurių pajamos nuo 2020 m. kovo iki gruodžio mėn., palyginti su 2019 m., sumažėjo bent 40 %.
            
            
               Darbuotojams, neturintiems galimybės naudotis kitais socialinės apsaugos mechanizmais, pagal priemonę suteikiama: i) darbuotojams – išmoka, lygi mėnesinės pamatinės vertės (501,16 EUR) ir vidutinio mėnesinio darbo užmokesčio vienam suaugusiam asmeniui atitinkamame namų ūkyje skirtumui, arba ii) savarankiškai dirbantiems asmenims – išmoka, lygi dviem trečdaliams darbuotojų mėnesinių pajamų sumažėjimo, nustatomo remiantis mėnesio vidurkio pagal paskutinę ketvirčio pajamų ataskaitą ir 2019 m. mėnesio vidurkio skirtumu, taikant viršutinę 501,16 EUR ribą.
            
         
         
            
               Vadovams pagal priemonę suteikiama išmoka, lygi jų orientacinėms vidutinėms mėnesinėms pajamoms, kai jos yra 1,5 karto mažesnės už Portugalijos socialinės paramos indeksą (438,81 EUR), arba dviem trečdaliams jų orientacinių vidutinių mėnesinių pajamų, kai jos yra lygios minėtam indeksui arba už jį didesnės. Reikalavimus atitinkantys vadovai – tai asmenys, kurių verslo veikla 30 dienų laikotarpiu iki paramos prašymo pateikimo buvo laikinai sustabdyta dėl COVID-19 pandemijos arba kurie patyrė bent 40 % pajamų nuostolių, palyginti su tuo pačiu praėjusių metų mėnesiu arba dviejų mėnesių prieš tą laikotarpį vidurkiu.
            
            
               Visais atvejais išmokos apatinė riba yra lygi 50 EUR, ji padidinama iki 50 % pastebėto mėnesinių pajamų sumažėjimo, kai šis sumažėjimas siekia nuo 50 % iki 100 % Portugalijos socialinės paramos indekso, arba 219,40 EUR, kai pajamų sumažėjimas viršija minėtą indeksą;
            
            
               (7) birželio 6 d. Ministrų Tarybos rezoliucijos Nr. 41/2020 priedu
                  5
                ir vėlesniu rugpjūčio 3 d. Vyriausybės potvarkiu Nr. 180/2020
                  6
                bei vasario 15 d. Vyriausybės potvarkiu Nr. 37-A/2021
                  7
               , kurie nurodyti 2021 m. gruodžio 9 d. Portugalijos prašyme, nustatoma socialinės paramos schema menininkams, autoriams, technikams ir kitiems meno srities profesionalams. Priemone numatyta mėnesinė išmoka, lygi Portugalijos socialinės paramos indeksui (438,81 EUR);
            
            
               (8)Portugalija taip pat nustatė keletą naujų su sveikata susijusių priemonių, kurias įgyvendino siekdama kovoti su COVID-19 protrūkiu. Visų pirma tai susiję su 9 konstatuojamojoje dalyje nurodytomis priemonėmis;
            
            
               (9)kovo 13 d. Įstatyminiame dekrete Nr. 10-A/2020
                  8
                ir vėlesniame vasario 2 d. Įstatyminiame dekrete Nr. 10-A/2021
                  9
               , kurie nurodyti 2021 m. gruodžio 9 d. Portugalijos prašyme, numatytas papildomų sveikatos priežiūros specialistų įdarbinimas ir viršvalandžiai Nacionalinėje sveikatos tarnyboje, siekiant padėti spręsti su pandemija susijusias problemas. Visų pirma buvo supaprastintas Nacionalinės sveikatos tarnybos vykdomas darbuotojų pagal terminuotas darbo sutartis įdarbinimo administracinis procesas ir nuo COVID-19 pandemijos protrūkio buvo įdarbinta papildomų gydytojų ir slaugytojų. Be to, Nacionalinėje sveikatos tarnyboje buvo sustabdytas teisės aktuose nustatytų valstybės tarnautojų viršvalandžių apribojimų galiojimas, o kovai su COVID-19 pandemija buvo sudarytos sąlygos prireikus organizuoti pamainas, kuriose papildomai dirbtų specialistai gydytojai ir slaugytojai;
            
            
               (10)Portugalija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Portugalija pateikė Komisijai tinkamų įrodymų, kad faktinės ir numatytos viešosios išlaidos nuo 2020 m. vasario 1 d. padidėjo 5 934 462 488 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus ir smarkus išlaidų padidėjimas, nes jis taip pat susijęs su naujomis priemonėmis, tiesiogiai susijusiomis su sutrumpinto darbo laiko tvarkos ir panašiomis priemonėmis, kurios taikomos didelei daliai Portugalijos įmonių ir darbo jėgos;
            
            
               (11)Komisija pagal Reglamento (ES) 2020/672 6 straipsnį pasikonsultavo su Portugalija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, taip pat atitinkamomis dėl COVID-19 protrūkio taikomomis su sveikata susijusiomis priemonėmis, nurodytomis 2021 m. gruodžio 9 d. prašyme; 
            
            
               (12)Portugalijos prašymu su sveikata susijusios priemonės, įskaitant 9 konstatuojamojoje dalyje nurodytas papildomas su sveikata susijusias priemones, sudaro 1 513 823 304 EUR;
            
            
               (13)todėl Įgyvendinimo sprendimu (ES) 2020/1354 jau suteikta finansinė parama taip pat turėtų apimti naujas priemones, kurias Portugalija įgyvendino, kaip nurodyta 6, 7 ir 9 konstatuojamosiose dalyse;
            
            
               (14)šis sprendimas neturėtų daryti poveikio procedūrų, kurios gali būti pradėtos dėl vidaus rinkos veikimo iškraipymo, ypač pagal Sutarties 107 ir 108 straipsnius, rezultatams. Jis nėra viršesnis už reikalavimą, kad valstybės narės praneštų Komisijai apie galimos valstybės pagalbos atvejus pagal Sutarties 108 straipsnį;
            
            
               (15)Portugalija turėtų reguliariai informuoti Komisiją apie planuojamų viešųjų išlaidų įvykdymą, kad Komisija galėtų įvertinti, kokiu mastu Portugalija įvykdė tas išlaidas;
            
            
               (16)sprendimas suteikti finansinę paramą priimtas atsižvelgiant į esamus ir numatomus Portugalijos poreikius, taip pat į kitų valstybių narių pagal Reglamentą (ES) 2020/672 jau pateiktus ar numatomus pateikti finansinės paramos prašymus, taikant vienodo požiūrio, solidarumo, proporcingumo ir skaidrumo principus,
            
            
               PRIĖMĖ ŠĮ SPRENDIMĄ: 
            
            
               1 straipsnis 
                  Įgyvendinimo sprendimas (ES) 2020/1354 iš dalies keičiamas taip:
            
            
            
               (1)
                     3 straipsnis pakeičiamas taip:
            
            
            
               „3 straipsnis
            
            
               Portugalija gali finansuoti šias priemones:
            
            
               a)vasario 12 d. Įstatymo Nr. 7/2009 298–308 straipsniuose numatytą paramos schemą darbo sutartims išlaikyti laikinai nutraukus darbą arba sutrumpinus įprastą darbo laiką;
            
         
         
            
               b)kovo 26 d. Įstatyminiame dekrete Nr. 10-G/2020 ir birželio 19 d. Įstatyminio dekreto Nr. 27-B/2020 2 straipsnyje su pakeitimais, padarytais gruodžio 31 d. Įstatymo Nr. 75-B/2020 142 straipsniu, numatytą naują ir supaprastintą specialią paramos schemą darbo sutartims išlaikyti laikinai nutraukus darbą arba sutrumpinus įprastą darbo laiką;
            
            
               c)kovo 26 d. Įstatyminio dekreto Nr. 10-G/2020 5 straipsnio 2 dalyje ir 7–9 straipsniuose numatytas specialias profesinio mokymo programas, skirtas darbo sutartims išlaikyti laikinai nutraukus darbą arba sutrumpinus įprastą darbo laiką;
            
            
               d)birželio 19 d. Įstatyminio dekreto Nr. 27-B/2020 4 straipsnio 1–7 ir 10–12 dalyse ir 5 straipsnyje, taip pat liepos 30 d. Įstatyminio dekreto Nr. 46-A/2020 14-A straipsnyje, įtrauktame sausio 15 d. Įstatyminio dekreto Nr. 6-C/2021 4 straipsniu, numatytą naują specialią paramos įmonėms schemą, kad įmonės galėtų atnaujinti verslo veiklą;
            
            
               e) birželio 19 d. Įstatyminio dekreto Nr. 27-B/2020 su pakeitimais, padarytais rugpjūčio 14 d. Įstatyminiu dekretu Nr. 58-A/2020, 3 straipsnyje numatytą naują pajamų stabilizavimo priedą darbuotojams, kuriems taikomos arba a, b ar c punktuose nurodytos paramos schemos darbo sutartims išlaikyti laikinai nutraukus darbą arba sutrumpinus įprastą darbo laiką;
            
            
               f) liepos 30 d. Įstatyminiame dekrete Nr. 46-A/2020 su pakeitimais, padarytais gruodžio 31 d. Įstatymo Nr. 75-B/2020 142 straipsniu, numatytą naują ir laipsnišką specialią paramą darbo sutartims išlaikyti laikinai sutrumpinus įprastą darbo laiką;
            
            
               g) kovo 13 d. Įstatyminio dekreto Nr. 10-A/2020 su pakeitimais, padarytais gegužės 7 d. Įstatyminio dekreto Nr. 20-C/2020 5 straipsniu, 26–28-A straipsniuose ir kovo 31 d. Įstatymo Nr. 2/2020 325-G straipsnyje, įtrauktame liepos 24 d. Įstatymo Nr. 27-A/2020 3 straipsniu, numatytą naują specialią paramos savarankiškai dirbantiems asmenims, neoficialiai dirbantiems darbuotojams ir vadovaujantiems partneriams schemą;
            
            
               h) kovo 13 d. Įstatyminio dekreto Nr. 10-A/2020 23 straipsnyje numatytą išmoką šeimai, mokamą darbuotojams, negalintiems dirbti dėl to, kad turi prižiūrėti vaikus iki 12 metų arba padėti kitiems išlaikomiems asmenims;
            
            
               i) kovo 17 d. Vyriausybės įsakymu Nr. 3485-C/2020, balandžio 10 d. Vyriausybės įsakymu Nr. 4395/2020 ir gegužės 28 d. Vyriausybės įsakymu Nr. 5897-B/2020 numatytą specialią paramą dėstytojų darbo sutartims išlaikyti nutraukus profesinį mokymą;
            
            
               j) balandžio 8 d. Azorų regioninės valdžios tarybos nutarimu Nr. 97/2020, balandžio 28 d. Azorų regioninės valdžios tarybos nutarimu Nr. 120/2020, gegužės 5 d. Azorų regioninės valdžios tarybos nutarimu Nr. 128/2020, gegužės 5 d. Azorų regioninės valdžios tarybos nutarimu Nr. 129/2020, liepos 15 d. Azorų regioninės valdžios tarybos nutarimu Nr. 195/2020, liepos 15 d. Azorų regioninės valdžios tarybos nutarimu Nr. 196/2020 ir liepos 17 d. Azorų regioninės valdžios tarybos nutarimu Nr. 200/2020 numatytas regionines su užimtumu susijusias priemones Azorų autonominiame regione;
            
            
               k) kovo 13 d. Madeiros regioninės valdžios nutarimu Nr. 101/2020 ir balandžio 22 d. Madeiros regioninės valdžios viceprezidento ir Socialinės įtraukties ir pilietybės regioninio sekretoriato potvarkiu Nr. 133-B/2020 numatytas regionines su užimtumu susijusias priemones Madeiros autonominiame regione;
            
            
               l) kovo 13 d. Įstatyminio dekreto Nr. 10-A/2020 19 straipsnyje ir kovo 31 d. Įstatymo Nr. 2/2020 su pakeitimais, padarytais liepos 24 d. Įstatymo Nr. 27-A/2020 3 straipsniu, 325-F straipsnyje numatytą išmoką darbuotojams ir savarankiškai dirbantiems asmenims, susijusią su profilaktine izoliacija;
            
            
               m) kovo 3 d. Vyriausybės įsakymu Nr. 2875-A/2020, kovo 13 d. Įstatyminio dekreto Nr. 10-A/2020 20 straipsnyje ir kovo 31 d. Įstatymo Nr. 2/2020 su pakeitimais, padarytais liepos 24 d. Įstatymo Nr. 27-A/2020 3 straipsniu, 325-F straipsnyje numatytą ligos išmoką užsikrėtus COVID-19;
            
            
               n) asmeninių apsaugos priemonių, skirtų naudoti darbo vietoje, visų pirma valstybinėse ligoninėse, kaip numatyta gegužės 6 d. Standarte Nr. 012/2020 su pakeitimais, padarytais 2020 m. gegužės 14 d., ir liepos 10 d. Standarte Nr. 013/2020 su pakeitimais, padarytais 2020 m. birželio 23 d., kuriuos abu paskelbė Portugalijos generalinis sveikatos direktoratas, taip pat šakinėse ministerijose, savivaldybėse ir Azorų bei Madeiros autonominiuose regionuose, kaip numatyta kovo 13 d. Įstatyminio dekreto Nr. 10-A/2020 3 straipsnyje, pirkimą;
            
            
               o) kovo 13 d. Įstatyminio dekreto Nr. 10-A/2020 9 straipsnyje numatytą higienos mokyklose kampaniją;
            
            
               p) stacionaro pacientų ir valstybinių ligoninių darbuotojų, taip pat slaugos namų ir vaikų priežiūros įstaigų darbuotojų užsikrėtimo COVID-19 tyrimą, kaip visų pirma numatyta gegužės 6 d. Standarte Nr. 012/2020 su pakeitimais, padarytais 2020 m. gegužės 14 d., ir liepos 10 d. Standarte Nr. 013/2020 su pakeitimais, padarytais 2020 m. birželio 23 d., kuriuos abu paskelbė Portugalijos generalinis sveikatos direktoratas;
            
            
               q) kovo 31 d. Įstatymo Nr. 2/2020 su pakeitimais, padarytais liepos 24 d. Įstatymo Nr. 27-A/2020 3 straipsniu ir gruodžio 31 d. Įstatymo Nr. 75-B/2020 291 straipsniu, 42-A straipsnyje numatytą specialią kompensaciją Nacionalinės sveikatos tarnybos darbuotojams, kovojantiems su COVID-19 protrūkiu;
            
            
               r)ypatingąją paramos schemą savarankiškai dirbantiems asmenims, kitų socialinės apsaugos mechanizmų neturintiems darbuotojams ir vadovams, kurių pajamas ypač paveikė COVID-19 pandemija, kaip numatyta gruodžio 31 d. Įstatymo Nr. 75-B/2020 156 straipsnyje ir laikantis jo 2 dalies c–f punktuose nurodytų sąlygų, kaip išsamiau nurodyta sausio 25 d. Vyriausybės potvarkyje Nr. 19-A/2021;
            
            
               s)socialinės paramos schemą menininkams, autoriams, technikams ir kitiems meno srities profesionalams, numatytą birželio 6 d. Ministrų Tarybos rezoliucijos Nr. 41/2020 priedo 2.5.1 punkte, išsamiau nurodytą rugpjūčio 3 d. Vyriausybės potvarkio Nr. 180/2020 10–12 straipsniuose ir išplėstą vasario 15 d. Vyriausybės potvarkio Nr. 37-A/2021 5–7 straipsniais;
            
            
               t)kovo 13 d. Įstatyminio dekreto Nr. 10-A/2020 6 straipsnyje ir vasario 2 d. Įstatyminio dekreto Nr. 10-A/2021 5–8 straipsniuose numatytą papildomų sveikatos priežiūros specialistų įdarbinimą ir viršvalandžius Nacionalinėje sveikatos tarnyboje, siekiant padėti spręsti su pandemija susijusias problemas.“
            
            
         
         
            
               (2)4 straipsnis pakeičiamas taip: 
            
            
            
               „4 straipsnis
            
            
               1.Portugalija ne vėliau kaip 2021 m. kovo 30 d., o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.
            
            
               2.Jeigu 3 straipsnyje nurodytos priemonės grindžiamos numatytomis viešosiomis išlaidomis ir joms taikomas Įgyvendinimo sprendimas, kuriuo iš dalies keičiamas Įgyvendinimo sprendimas (ES) 2020/1354, Portugalija per šešis mėnesius nuo to sprendimo priėmimo dienos, o po to – kas šešis mėnesius informuoja Komisiją apie numatytų viešųjų išlaidų įvykdymą, kol tos numatytos viešosios išlaidos bus visiškai įvykdytos.“
            
            
            
               2 straipsnis
            
            
               Šis sprendimas skirtas Portugalijos Respublikai.
            
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 159, 2020 5 20, p. 1.
               
               
                  
                     (2)
                  
                        2020 m. rugsėjo 25 d. Tarybos įgyvendinimo sprendimas (ES) 2020/1354, kuriuo Portugalijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti (OL L 314, 2020 9 29, p. 49).
               
               
                  
                     (3)
                  
                        „Diário da República n.º253/2020, 1ºSuplemento, Série I de 2020-12-31“, p. nuo 171-(2) iki 171-(288).
               
               
                  
                     (4)
                  
                        „Diário da República n.º16/2021, 1ºSuplemento, Série I de 2021-01-25“, p. nuo 25-(2) iki 25-(8).
               
               
                  
                     (5)
                  
                        „Diário da República n.º110-A/2020, Série I de 2020-06-06“, p. 3–37.
               
               
                  
                     (6)
                  
                        „Diário da República n.º149/2020, Série I de 2020-08-03“, p. 19–25.
               
               
                  
                     (7)
                  
                        „Diário da República n.º31/2021, 1ºSuplemento, Série I de 2021-02-15“, p. nuo 21-(2) iki 21-(11).
               
               
                  
                     (8)
                  
                        „Diário da República n.º52/2020, 1ºSuplemento, Série I de 2020-03-13“, p. nuo 22-(2) iki 22-(13).
               
               
                  
                     (9)
                  
                        „Diário da República n.º22/2021, 2ºSuplemento, Série I de 2021-02-02“, p. nuo 15-(15) iki 15-(19).